Nakasassu a Najeriya Sun Yaba Da Dokar Darajanta Su Da Aka Sawa Hannu
Nakasassu a Najeriya sun bayyana ra'ayoyi mabambanta a sabuwar dokar da Shugaba Mohammadu Buhari ya sanyawa hannu. Sabuwar dokar dai za ta hana a musgunawa Nakasassu tare da tanadin daurin watanni 6 ko tara har ta Naira miliyan daya ga wanda ya saba dokar.
Wannan doka da Shugaba Mohammadu Buhari ya sawa hannu na nuni da cewa daga yanzu muzgunawa wani nakasasshe babban laifi ne a Najeriya da ka iya kai mai laifin gidan yari na tsawon watanni 6 ko kuma a ci tararsa Naira miliyan daya, ko kuma a hada duka biyu, wato tara da zaman jarun.
Shugaban nakasassu na jam’iyyar APC Musbahu Lawan Didi, yace suna godiya da wannan matakin da Shugaba Buhari ya dauka a kansu, domin an kwashi shekaru sha shida ba'a taba yi masu wani abu irin wannan ba, Lawan Didi ya ce yanzu ne aka basu ‘yanci a kasar.
Amma a nashi nazarin shugaban Kungiyar Neman ‘yancin makafi na Arewacin Najeriya Ali Yahaya Gwarzo, ya ce ba sa hannu a dokar ba, aiwatarwa ita ce abin da ya fi damun su. Yahaya ya ce inda za a aiwatar da wannan doka to ita ce zata zama hanya mafi kyau wajen kawar da bara, amma ba a kawo batun dokar a lokacin zabe ba. Ya kuma ce manyan ‘yan siyasa da gwamnoni basu kyautatawa nakasassu.
To Sai dai shugaban Kungiyar Magoya bayan jam’iyyar APC masu lalurar makanta na Kasa Yarima Suleiman Ibrahim, ya ce ko da siyasa ko babu, Shugaba Buhari ya yi rawar gani saboda haka kuri'unsu na Buhari ne a zabe mai zuwa domin ya sa sun zama mutanen da za a mutunta.
Nakasassu sun kwashe sama da shekaru goma suna fadi tashi domin ganin wannan rana da a yanzu sa hannu a dokar ya tabbatar masu da cewa za a rika damawa da su a dukan fannonin rayuwa.
Ga karin bayani cikin sauti
Nakasassu a Najeriya Sun Yaba Da Dokar Darajantasu Da Aka Sawa Hannu - 3'33"